Oʻzbekiston Respublikasi Korrupsiyaga qarshi kurashish agentligi

Oʻzbekiston Respublikasi Korrupsiyaga qarshi kurashish agentligi – Oʻzbekiston Respublikasida korrupsiyaga qarshi kurashishdagi davlat organi hisoblanadi. 

 Tarixi 
2020-yil 29-iyunda tashkil topgan. Korrupsiyaning oldini olish va unga qarshi kurashish sohasida davlat siyosatini shakllantirish va amalga oshirish masʼul boʻlgan maxsus vakolatli davlat organi hisoblanadi. Oʻzbekiston Respublikasi Prezidentiga boʻysunadi va O‘zbekiston Respublikasi Oliy Majlisi palatalari oldida hisobdor. Oʻzbekiston Respublikasi Prezidentining taqdimiga binoan O‘zbekiston Respublikasi Oliy Majlisining Senati tomonidan saylanadigan direktor tomonidan boshqariladi. Korrupsion xavf-xatarlarning oldini olish boʻyicha „E-Antikorrupsiya“ loyihasi ishga tushirildi.

 Vazifasi 
Korrupsiyaga qarshi kurashish agentligining vazifalari Oʻzbekiston Respublikasi Prezidentining 29-iyun 2020-yildagi PF-6013-son Farmoniga muvofiq belgilangan.

 Faoliyati 
Toshkentda Korrupsiyaga qarshi kurashish boʻyicha Markaziy Osiyo Mintaqaviy platformasi ishga tushirildi.

2023-yil 19-dekabr kuni „Xalqaro korrupsiyaga qarshi kurashish boʻyicha yuksak mukofoti“ni tantanali taqdirlash marosimi Toshkent shahrida boʻlib oʻtdi.

Oliy Majlis palatalarining vakillari Korrupsiyaga qarshi kurashish boʻyicha Parlamentariylar Global tashkiloti (GOPAC) aʼzoligiga kiritildi.

2020-yildan boshlab har yili Aksilkorrupsiya haftaligi oʻtkazib kelinmoqda.

2024-yilda Toshkent shahrida ilk marotaba korrupsiyaga qarshi kurashish sohasida Global media forum boʻlib oʻtdi.

Yoshlarda korrupsiyaga nisbatan murosasizlik munosabatni shakllantirish maqsadida korrupsiyaga qarshi taʼlim va yoshlarning imkoniyatlarini kengaytirish global resursi (GRACE) dasturini Oʻzbekistonda keng joriy etish boʻyicha „Yoʻl xaritasi“ tasdiqlandi.

 Boshqaruv tarkibi 

 Burxanov Akmal Eshondedayevich – „A. E. Burxanovni Oʻzbekiston Respublikasi Korrupsiyaga qarshi kurashish agentligi direktori lavozimiga tayinlash toʻgʻrisida“gi Prezident Farmoni (PF-6026-son, 14.07.2020-y.) Oliy Majlis Senati tomonidan tasdiqlangan. (Senat Kengashining 15.07.2020 y. KQ-107–IV-son qarori).
 Raximov Dilshod Faxriyevich – Korrupsiyaga qarshi kurashish agentligi direktorining birinchi oʻrinbosari
 Mavlyanov Umed Asliddinovich – Korrupsiyaga qarshi kurashish agentligi direktorining oʻrinbosari – Korrupsiyaga qarshi kurashish tizimini tahlil va monitoring qilish boshqarmasi boshligʻi
 Tuxtasheva Umida Abdilovna – Korrupsiyaga qarshi kurashish agentligi direktorining oʻrinbosari – Jamoatchilik bilan aloqalar, murojaatlar bilan ishlash va xalqaro hamkorlik boshqarmasi boshligʻi
 Saparov Sherzod Baxtiyarovich – Korrupsiyaga qarshi kurashish agentligi direktori matbuot kotibi – axborot siyosati masalalari boʻyicha maslahatchisi

 Xalqaro hamkorlik 
Xalqaro hamkorlik doirasida 15 ta xalqaro tashkilotlar (BMT institutlari, IHTT, YEXHT, Jahon banki va boshqalar) hamda 20 dan ortiq xorijiy davlatlarning (AQSH, Koreya Respublikasi, Fransiya, Singapur, Malayziya, Xitoy, Markaziy Osiyo davlatlari va boshqalar) korrupsiyaga qarshi kurashishga masʼul idoralari bilan sohada hamkorlik aloqalari yoʻlga qoʻyilgan. Xalqaro tashkilotlar va xorijiy davlatlar korrupsiyaga qarshi kurashish idoralari bilan hamkorlikka oid 20 ta hamkorlik toʻgʻrisida bitim va Memorandumlar imzolangan.

„Transparency International“ xalqaro nohukumat tashkiloti tomonidan 2023-yil yakunlari boʻyicha Korrupsiyani qabul qilish indeksida mamlakatimiz oʻrni 5 pogʻonaga koʻtarilib, 180 ta davlat orasida 33 ball bilan 121-oʻrinni egalladi (2022-yilda 31 ball bilan 126-oʻrin), soʻnggi olti yilga solishtirganda esa – 37 pogʻona yuqoriladi.

„Open data inventory“ reytingda O‘zbekiston 2022-yil natijalariga koʻra 70 ball bilan 195 ta davlat ichida 30-oʻrinni egallab, 2020 yilga nisbatan 15 pogʻona yaxshilandi hamda Markaziy Osiyoda 1-oʻrinni saqlab qoldi (2020-yilda 63 ball bilan 45-oʻrin).

Davlat organlari va tashkilotlari sodir etilayotgan korrupsiyaga oid jinoyatlari kamayishga erishildi.

 

 

 Rasmiy Facebook sahifasi
 Rasmiy Instagram sahifasi
 Rasmiy YouTube kanali
 Rasmiy Telegram sahifasi
 Rasmiy Twitter sahifasi

Turkum:Agentliklar
Turkum:Davlat tashkilotlari
Turkum:Oʻzbekiston hukumati